Správa 
o vysporiadaní pohľadávok Slovenskej republiky voči Ruskej federácii v roku 2003 a návrh na ďalší postup riešenia zadlženosti Ruskej federácie voči Slovenskej republike v ďalších rokoch

A.	Priebeh realizácie vysporiadania zadlženosti Ruskej federácie voči Slovenskej republike v roku 2003

Stav pohľadávok Slovenskej republiky voči Ruskej federácii k 1. januáru 2003 na konsolidovanom účte v Národnej banke Slovenska predstavoval 295 678 320,29 USD. Dlh Ruskej federácie voči Slovenskej republike je splácaný na základe „Dohody medzi vládou Slovenskej republiky a vládou Ruskej federácie o riešení zadlženosti bývalého ZSSR a Ruskej federácie voči Slovenskej republike“ zo dňa 24. 6. 1994, ktorá bola doplnená  „Protokolom o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike zo dňa 24. júna 1994“ podpísaným dňa   28. 8. 2002 (Protokol z 28. 8. 2002) ako aj „Protokolom č. 2 o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike zo dňa 24. júna 1994 v znení Protokolu z 28. augusta 2002“, ktorý bol podpísaný dňa 23. júla 2003 (Protokol č. 2 z 23. 7. 2003).
Podpísaniu Protokolu č. 2 z 23. júla 2003 predchádzalo podpísanie „Memoranda o vzájomnom porozumení v otázke vysporiadania zadlženosti Ruskej federácie voči Slovenskej republike vyplývajúcej z medzivládnej Dohody z 24. júna 1994 v znení Protokolu z 28. augusta 2002 dňa 18. marca 2003 štátnym tajomníkom Ministerstva financií Slovenskej republiky V. Podstránskym a námestníkom ministra financií Ruskej federácie    S. I. Kolotuchinom.  V  Memorande bol odsúhlasený obidvomi stranami stav zadlženosti Ruskej federácie, ktorý bol predmetom prevodu z Československej obchodnej banky do Národnej banky Slovenska na jeden konsolidovaný účet. Takisto bola v Memorande dohodnutá hranica celkového ročného objemu platieb vo výške 8,719 mil. USD v roku 2003 a súčasne aj koeficient 1,25, ktorým sú odpisované splátky dlhu za dodávky, realizované nad tento dohodnutý ročný objem. Zároveň boli odsúhlasené a schválené objemy realizácie tovarových dodávok pre jednotlivé rezorty Slovenskej republiky. 
V Protokole z 28. augusta 2002 boli zakotvené okrem iného aj úlohy, spojené s reštrukturalizáciou zostávajúceho dlhu k 1. marcu 2003. K tomuto dátumu mala byť vykonaná konsolidácia všetkých účtov zostávajúceho dlhu Ruskej federácie voči Slovenskej republike a prevedené na jeden bezúročný účet do Národnej banky Slovenska. Súčasne však bolo dohodnuté, že vysporiadanie konsolidovanej zadlženosti bude pokračovať v súlade s dohodnutými objemami a termínmi.
Československá obchodná banka však podmienila realizáciu konsolidácie zostávajúcej časti dlhu vyvedením dokumentárnych inkás k tzv. podnikovým pohľadávkam zo svojej evidencie. Tento postup však ohrozoval aj pokračovanie tovarových dodávok pre jednotlivé rezorty Slovenskej republiky na začínajúce a už rozbehnuté programy (Cyklotrónové centrum, Laserové centrum, dodávky pre Ministerstvo obrany Slovenskej republiky atď.).
	Z iniciatívy Ministerstva financií Slovenskej republiky sa však podarilo dosiahnuť oddelenie problematiky konsolidácie od problematiky vyvedenia dokumentárnych inkás k  tzv. podnikovým pohľadávkam a tým sa dosiahlo uvoľnenie procesu konsolidácie a uzatvorenie medzibankovej dohody s Národnou bankou Slovenska o prevedení účtov zadlženosti Ruskej federácie z Československej obchodnej banky do Národnej banky Slovenska. 
	Problematika vyvedenia dokumentárnych inkás vzťahujúcich sa k tzv. podnikovým pohľadávkam je predmetom pokračujúcich rokovaní medzi Ministerstvom financií Slovenskej republiky v zastúpení advokátskou kanceláriou a Československou obchodnou bankou, a.s. Praha.

B.	Priebeh a výsledky vysporiadania zadlženosti Ruskej federácie voči Slovenskej  republike tovarovými dodávkami podľa jednotlivých rezortov v roku 2003

Ministerstvo obrany Slovenskej republiky

Uznesením vlády Slovenskej republiky č. 547 z 2. júla 2003 vláda Slovenskej republiky pridelila Ministerstvu obrany Slovenskej republiky zo zdrojov zostatku ruskej zadlženosti na roky 2003-2021 celkom 163,2 mil. USD, z toho na tovarové dodávky 33,2 mil. USD a  130 mil. USD formou finančnej operácie.
Realizovať finančnú operáciu vo výške 130 mil. USD (s čistým inkasom vo výške 43,55 mil. USD) uložila vláda Slovenskej republiky Ministerstvu financií Slovenskej republiky v bodoch B.3. a  D.3. a to do 31. júla 2003 s účelovým využitím čistého inkasa výlučne pre potreby Ministerstva obrany Slovenskej republiky na úhradu nákladov pre leteckú techniku.
Dňa 28. júla 2003 sa uskutočnilo stretnutie zástupcov Ministerstva financií Slovenskej republiky a Vnešekonombank, poverenej z ruskej strany realizáciou uvedenej finančnej operácie za účasti zástupcov Národnej banky Slovenska. Na tomto stretnutí bola podpísaná v súlade s uznesením vlády Slovenskej republiky č. 547/2003 z 2. júla 2003 Dohoda o postúpení pohľadávky medzi Ministerstvom financií Slovenskej republiky a Vnešekonombank Moskva ako aj ostatné súvisiace dokumenty. Ihneď po jej podpísaní poukázala Vnešekonombank Moskva príslušný obnos na nostro účet Národnej banky Slovenska.
Na obdobie roku 2003 bol pre Ministerstvo obrany Slovenskej republiky stanovený limit vo výške 13,2 mil. USD na realizáciu tovarových dodávok. Z uvedeného limitu boli do  31. 12. 2003  zrealizované dodávky v celkovej úhrnnej výške 9,723 mil. USD. Po prepočte odpisovým koeficientom 1,25 u čiastky, prevyšujúcej dohodnutý ročný limit tovarových dodávok čerpanie činilo celkom 9,974 mil. USD. Zostatok z prideleného objemu k ultimu roka 2003 činí 3,226 mil. USD.

Úrad pre normalizáciu, metrológiu a skúšobníctvo Slovenskej republiky

Uznesením vlády Slovenskej republiky č. 547 z 2. júla 2003 vláda Slovenskej republiky rozhodla o pridelení limitu finančných prostriedkov z ruskej zadlženosti pre Úrad pre normalizáciu, metrológiu a skúšobníctvo Slovenskej republiky na obdobie rokov       2003-2021 v celkovej výške 90,5 mil. USD, z toho na tovarové dodávky v roku 2003 vo výške 25,0 mil. USD.
Z limitu stanoveného na rok 2003 Úrad pre normalizáciu, metrológiu a skúšobníctvo Slovenskej republiky vyčerpal finančné prostriedky v plnej výške, pričom s použitím dohodnutého odpisového koeficientu pre dodávky nad ročný limit platieb čerpanie činilo 31,25 mil. USD. To znamená, že minuloročný limit bol prečerpaný o 6,25 mil. USD, pričom prečerpanie finančných prostriedkov spôsobila aplikácia koeficientu zvýšenej odpisovej sadzby ruskej zadlženosti na celý objem realizovaných dodávok.

Ministerstvo vnútra Slovenskej republiky

Ministerstvu vnútra Slovenskej republiky stanovila vláda Slovenskej republiky uznesením č. 547 z 2. júla 2003 limit čerpania prostriedkov zo zostávajúcej zadlženosti Ruskej federácie v celkovej výške 31,0 mil. USD na roky 2003-2021 . Z toho na rok 2003 vo výške 24,0 mil. USD formou tovarových dodávok.
Z uvedeného limitu 24,0 mil. USD Ministerstvo vnútra Slovenskej republiky vyčerpalo prostriedky vo výške 7,948 mil. USD za tovarové dodávky a 0,779 mil. USD formou finančnej operácie (v rámci plnenia uznesenia vlády Slovenskej republiky č. 273 z roku 2002 pozmeneného uznesením vlády č. 1051 z roku 2002). Po prepočítaní hodnoty realizovaných tovarových dodávok koeficientom 1,25 dosiahlo čerpanie prostriedkov týmto rezortom za rok 2003 výšku 10,715 mil. USD. Odpísanie sumy vo výške 0,195 mil. USD (koeficient 1,25) vzťahujúce sa k finančnej operácii (0,779 mil. USD) bolo realizované až v roku 2004.
Nevyčerpanie pôvodne plánovaných limitov finančných prostriedkov v minulom roku spôsobila predovšetkým skutočnosť, že niektoré komponenty určené na opravu a modernizáciu lietadiel letky Ministerstva vnútra Slovenskej republiky sa prestali vyrábať a konštrukčná kancelária musela hľadať nové riešenia, aby lietadlá vyhovovali požadovaným parametrom. 
Z prideleného minuloročného limitu teda zostalo Ministerstvu vnútra Slovenskej republiky nevyčerpaných 13,285 mil. USD.

Ministerstvo školstva Slovenskej republiky

Pre potreby Ministerstva školstva Slovenskej republiky boli uznesením vlády Slovenskej republiky č. 547 z 2. júla 2003 vyčlenené finančné prostriedky z ruskej zadlženosti v celkovom objeme 6,100 mil. USD na rok 2003. Z vyčleneného objemu bolo 5,900 mil. USD určených na dokončenie projektu Laserového centra a 0,200 mil. USD na nákup odbornej literatúry (uznesenie vlády č. 437 z 5. júna 2003).
Z prideleného limitu bolo v priebehu roku 2003 použitých na zaplatenie dodávok tovarov pre Laserové centrum celkom 3,535 mil. USD, pričom s použitím odpisového koeficientu 1,25 bola zadlženosť ruskej federácie znížená o 4,419 mil. USD. Zostatok k ultimu roka 2003 činí 1,481 mil. USD.
Projekt nákupu odbornej literatúry nebol do konca roka 2003 realizovaný vzhľadom na niektoré problémy súvisiace s výberom vhodných titulov ako aj s technickým zabezpečením dodávky tovaru. Zostatok k ultimu roka 2003 činí 0,2 mil. USD. Spolu teda zostatok pre Ministerstvo školstva Slovenskej republiky činí 1,681 mil. USD

Na základe uznesenia vlády Slovenskej republiky č. 547 z 2. júla 2003 bola Ministerstvu financií Slovenskej republiky ponechaná finančná rezerva vo výške 4,9 mil. USD na vykrytie prípadných odchýlok. Z tejto rezervy v roku 2003 neboli čerpané žiadne finančné prostriedky.
Prehľad čerpania prostriedkov zo zdrojov zadlženosti podľa rezortov v roku 2003 (v mil. USD)

Subjekt	limit
v mil. USD
	čerpanie 	prečerpanie (+) alebo nedočerpanie (-)	
		objem tovarových dodávok a fin. operácií	odpis zadlženosti		
Úrad pre normalizáciu, 
metrológiu a skúšobníctvo
/UNMS SR/	25,000 	25,000 	31,250	+ 6,250	
Ministerstvo školstva SR
-	laserové centrum
-	nákup literatúry	5,900
0,200 	3,535
–- 	4,419
–-	-  1,481   
-  0,200      	
Ministerstvo vnútra SR	24,000 	8,727 	10,715	- 13,285	
Ministerstvo obrany SR
-	tovarové dodávky
-	finančná operácia	
13,200
130,000	
9,723
130,000	
9,974
130,000	-  3,226
–- 	
      S p o l u	198,300 	176,985 	186,358	- 11,942 	

C.  Návrh na vysporiadanie zadlženosti Ruskej federácie voči Slovenskej republike v roku 2004 a nasledujúcich rokoch

		V dňoch 27. – 29. januára 2004 sa uskutočnilo pracovné stretnutie zástupcov Ministerstva financií Slovenskej republiky a Ministerstva financií Ruskej federácie, na ktorom slovenskú stranu zastupoval štátny tajomník V. Podstránsky. 
V priebehu rokovania boli prijaté nasledovné závery: 
	1/ Zostatok zadlženosti  Ruskej federácie voči Slovenskej republike k 1.1.2004 činí 109 321 274,71 USD.
	2/ Ruská strana je pripravená v roku 2004 financovať dodávky vyplývajúce z už doteraz podpísaných kontraktov pre jednotlivé rezorty v nasledujúcich  objemoch: 
-	MO SR: 5,500 mil. USD 
-	MV SR: 15,240 mil. USD
-	MŠ SR: - Laserové centrum: 2,400 mil. USD
                     -  literatúra:               0,200 mil. USD
	 3/ Ruská strana súčasne prefinancuje v objeme 25,000 mil. USD kontrakt medzi UNMS  SR a AEE (Cyklotrónové centrum SR) a dodávky špeciálnej techniky v rámci medzivládneho protokolu z 12.11.2001.
	4/ Slovenská strana upresní dodávky na rok 2004 v rámci už existujúcich kontraktov.
	5/ Objem splácania zadlženosti RF voči SR pre rok 2004 predstavuje výšku 6, 073 mil. USD nad daný objem uplatňovaný v súlade s Memorandom (koeficient 1,25). 
		Vzhľadom na nedostatočný objem zvyšku ruského dlhu a nemožnosti realizácie všetkých predbežne dohodnutých projektov na účet zníženia ruskej zadlženosti voči Slovenskej republike sa uskutočnila dňa 5. februára 2004 u štátneho tajomníka V. Podstránskeho pracovná porada zástupcov dotknutých rezortov. Na tejto porade bol prijatý záver, že rezorty dohodnú obchodné rokovania so svojimi ruskými obchodnými partnermi v Moskve za účasti zástupcu Ministerstva financií SR. Účelom týchto rokovaní bolo prehodnotiť podmienky (predovšetkým cenové) kontraktov tak, aby zodpovedali podmienkam obvyklým (neuplatňovanie diskontu ruského dodávateľa voči slovenskému odberateľovi). 
		Pracovné stretnutie  zástupcov Ministerstva obrany Slovenskej republiky, Úradu pre normalizáciu, metrológiu a skúšobníctvo Slovenskej republiky, Národnej banky Slovenska a Veľvyslanectva Slovenskej republiky sa uskutočnilo v dňoch 11. – 12. marca 2004 v Moskve za účasti Ministerstva financií Slovenskej republiky.
		Cieľom tohto pracovného stretnutia bolo prehodnotiť kontrakty slovenských odberateľov uzatvorené s príslušnými ruskými dodávateľmi vo vzťahu k uplatňovaniu určitej „diskontnej sadzby“ zo strany dodávateľov pri súčasnom uplatňovaní koeficienta odpisovania dlhu Ruskej federácie voči Slovenskej republike.
Na základe výsledkov uvedeného pracovného stretnutia bol prijatý nasledovný postup:
a)	Pre zabezpečenie dofinancovania Cyklotrónového centra je nevyhnutné zo strany Úradu pre normalizáciu, metrológiu a skúšobníctvo Slovenskej republiky prehodnotiť kontrakt s AEE a hľadať možnosti odbúrania diskontu uplatňovaného zo strany ruského dodávateľa. Pôjde o prerokovanie reálnej cenovej úrovne jednotlivých položiek tovarov a služieb. Pripravuje sa stretnutie za účasti predstaviteľov ruských dodávateľov (SÚJV Dubno, AEE a ÚNMS SR).
b)	Pre rok 2004 je nevyhnutné prioritne zo strany Ministerstva obrany Slovenskej republiky prehodnotiť kontrakty s jeho ruským partnerom RSK MIG a hľadať  možnosti odbúrania diskontu uplatňovaného zo strany ruského dodávateľa.
Zástupcovia Medzinárodného laserového centra sa na uvedených rokovaniach  nezúčastnili s odôvodnením, že našli určité možnosti  pokračovania projektu budovania tohto zariadenia za zvyšnú časť limitu z uznesenia vlády č. 547/2003.
		Ministerstvo vnútra Slovenskej republiky individuálne prehodnocuje existujúce  a novopripravované kontrakty so svojimi ruskými dodávateľmi. Súčasne Ministerstvo vnútra Slovenskej republiky predložilo na Ministerstvo financií Slovenskej republiky Dohodu medzi ministerstvom vnútra a ministerstvom obrany, na základe ktorej Ministerstvo obrany Slovenskej republiky presúva prostriedky v objeme 6,250 mil. USD v prospech Ministerstva vnútra Slovenskej republiky na zabezpečenie potrieb tohto ministerstva.
		Dňa 18. mája 2004 sa uskutočnilo ďalšie pracovné stretnutie na Ministerstve financií Slovenskej republiky, programom ktorého bolo: 
-	opätovne prerokovať neakceptovanú zásadnú pripomienku Ministerstva vnútra Slovenskej republiky v medzirezortnom pripomienkovom na pridelenie 1 mil. USD z rezervy Ministerstva financií Slovenskej republiky,
-	prerokovať požiadavku Ministerstva zdravotníctva Slovenskej republiky na pridelenie 15 mil. USD z ruskej zadlženosti vznesenú ministrom zdravotníctva na zasadnutí vlády Slovenskej republiky dňa 28. apríla 2004.
 Z tohto pracovného stretnutia vyplynuli nasledovné závery:
a)	že Ministerstvo financií Slovenskej republiky zvýši limit pre Ministerstvo vnútra Slovenskej republiky o 1 mil. USD na ním deklarované účely z rezervy Ministerstva financií Slovenskej republiky
b)	že Ministerstvo zdravotníctva Slovenskej republiky napriek informácii, že Ministerstvo financií Slovenskej republiky nedisponuje žiadnymi ďalšími zdrojmi ruskej zadlženosti voči Slovenskej republike trvá naďalej na svojej požiadavke, aby mu boli pridelené prostriedky vo výške 15 mil. USD z ruskej zadlženosti a žiada, aby o tejto zásadnej pripomienke rozhodla vláda Slovenskej republiky. 
		Vychádzajúc zo zostatku zadlženosti Ruskej federácie voči Slovenskej republike k 1.1.2004, z doteraz podpísaných kontraktov jednotlivých rezortov, z rozdelenia limitov prostriedkov uvedených v uznesení  vlády č. 547/2003 a z realizácie tovarových dodávok v roku 2003 a použitia koeficientu odpisovania zadlženosti navrhujeme nasledovné rozdelenie zostávajúcej časti pohľadávok Slovenskej republiky voči Ruskej federácii na roky 2004 – 2021 v členení objem tovarových dodávok a objem zníženia zadlženosti RF voči SR: 
   				
Subjekt	Objem pridelených prostriedkov na rok 2004 – 2021 v mil. USD	
	Celkový objem tovarových dodávok	Odpis zadlženosti	Tovarové dodávky v r. 2004	Odpis zadlženosti v r. 2004	Ostatné roky (tov. dodávky)	
Úrad pre normalizáciu, metrológiu a skúšobníctvo SR	50,400	63,000	25,000	31,250	25,400	
Ministerstvo školstva  SR	1,385	1,731	1,385	1,731		
        - literatúra	0,200	0,250	0,200	0,250		
        - Laserové centrum	1,185	1,481	1,185	1,481		
Ministerstvo vnútra SR	21,868	27,530	21,868	27,530		
- z toho odpis za rok 2003		0,195		0,195		
Ministerstvo obrany SR	14,790	16,960	14,790	16,960		
Zúčtovacia rezerva MF SR		0,100		0,100		
S p o l u 	88,443	109,321	63,043	77,471	25,400	
		Uvedené finančné prostriedky sú horným limitom pre odpisovanie čerpania týchto finančných prostriedkov pri realizovaných dodávkach tovarov a služieb, ktoré sú smerodajné pre Ministerstvo financií Slovenskej republiky v záujme neprekročenia čerpania zdrojov ruskej zadlženosti. V týchto limitoch je započítané už aj použitie prepočítacieho  koeficientu 1,25 u dodávok, ktoré prekročia objem ročných platieb a ktorých výška na rok 2004 je stanovená na 6,07 mil. USD. Do výšky tejto čiastky budú odpisované dodávky pre rezort Ministerstva obrany Slovenskej republiky koeficientom 1,0. V prípade, že dodávky pre tento rezort budú v roku 2004 nižšie ako je ročný objem platieb bude tento koeficient použitý pre prepočet platieb iného rezortu a ž do výšky limitu nevyčerpaného Ministerstvom obrany Slovenskej republiky.
		Zároveň z rezervy z roku 2003 v objeme 4,9 mil. USD bolo pridelené Ministerstvu školstva Slovenskej republiky 0,050 mil. USD (na tovarové dodávky 0,040 mil. USD), Úradu pre normalizáciu, metrológiu a skúšobníctvo Slovenskej republiky (na Cyklotrónové centrum) 3,750 mil. USD (tovarové dodávky v objeme 3,88 mil. USD), Ministerstvu vnútra Slovenskej republiky 1,000 mil. USD (tovarové dodávky v objeme 0,800 mil. USD na zabezpečenie požiarnej techniky) a 0,100 mil. USD si ponechalo Ministerstvo financií Slovenskej republiky na vyrovnanie prípadných zúčtovacích rozdielov. Podrobná špecifikácia podľa jednotlivých kontraktov príslušných rezortov uzatvorených k  31. 3. 2004 je nasledovná:
		pre Ministerstvo školstva Slovenskej republiky
-	v objeme 1,185 mil. USD – na základe kontraktu medzi Medzinárodným študijno-vedeckým centrom MGU a Medzinárodným laserovým centrom Bratislava;
-	v objeme 0,200 mil. USD – na dodávku literatúry v ruskom jazyku pre Ministerstvo školstva Slovenskej republiky;
pre Ministerstvo vnútra Slovenskej republiky
-	v objeme 0,721 mil. USD – na základe kontraktu medzi OAO „OKB A. S. Jakovleva“ a spoločnosťou „Arimpex“;
-	v objeme 6,900 mil. USD – na základe kontraktu medzi ZAO „Aviacionnij zavod“ Samara a spoločnosťou „Arimpex“;
-	v objeme 0,102 mil. USD – na základe kontraktu medzi ZAO „Kargo expres“ (namiesto predošlého ruského exportéra ZAO „Letecký závod“ Samara) a spoločnosťou „Arimpex“;
-	v objeme 7,520 mil. USD – na základe kontraktu medzi FGUP „Rosoboroneksport“ a Ministerstvom vnútra Slovenskej republiky o dodávke nepriestrelných viest;
Ministerstvo vnútra Slovenskej republiky má okrem uvedených pripravené na uzatvorenie kontrakty:
-	v objeme 5,000 mil. USD  - na realizáciu dodávky generálnej opravy lietadla TU 154 M-Salon
-	v objeme 1,600 mil. USD – na realizáciu časti dodávky hasičských automobilových rebríkov na základe kontraktu OD-1 medzi Ministerstvom vnútra Slovenskej republiky a NPO Špeciálna technika a spojenie Ministerstva vnútra Ruskej federácie.
U týchto kontraktov je však potrebné po schválení vo vláde Slovenskej republiky dohodnúť s Ministerstvom financií Ruskej federácie zaradenie ich financovania z ruského štátneho rozpočtu v roku 2004.
pre Ministerstvo obrany Slovenskej republiky
-	v objeme 3,480 mil. USD – na základe kontraktu medzi FGUP „Rosijskaja letecká korporácia MIG“ a Ministerstvom obrany Slovenskej republiky na opravu špeciálnej techniky (v súlade s medzivládnym Protokolom z              12. novembra 2001);
-	v objeme 2,020 mil. USD – na základe kontraktu medzi FGUP „Rosoboroneksport“ a Ministerstvom obrany Slovenskej republiky na dodávku nepriestrelných viest. 
Spolu objem uzatvorených kontraktov činí 5,500 mil. USD. Ostatné kontrakty do hodnoty   14, 790 mil. USD zatiaľ uzatvorené nie sú. 
	pre Úrad pre normalizáciu, metrológiu a skúšobníctvo Slovenskej republiky
-	v objeme 25,000 mil. USD – na základe kontraktu medzi OAO „VO Atomenergoexport“ a ÚNMS SR o výstavbe, dodávke zariadenia, montáži a uvedení do prevádzky Cyklotrónového centra Slovenskej republiky;
Tiež je zabezpečené financovanie  v roku 2005.  Otvorenou otázkou je financovanie zostatku v priebehu roka 2006.